stanford-oval/wikipedia huggingface dataset:
ทรูมูฟ เอช
ประวัติ

ในยุคเริ่มแรกจดทะเบียนก่อตั้งเป็น บริษัท ฮัทจิสัน ซีเอที ไวร์เลส มัลติมีเดีย จำกัด โดยเป็นการร่วมลงทุนระหว่างกลุ่มทุนฮัทจิสัน วัมเปา (ปัจจุบันคือ ซีเค ฮัทจิสัน โฮลดิ้ง) กับ กสท. โทรคมนาคม เพื่อดำเนินการโครงข่ายโทรศัพท์เคลื่อนที่ในระบบซีดีเอ็มเอบนคลื่นความถี่ 800 MHz ของ กสท. โทรคมนาคม ภายใต้ชื่อทางการค้าว่า ฮัทซ์ และ แคท ซีดีเอ็มเอ ต่อมาการดำเนินการเกิดขาดสภาพคล่อง กลุ่มทุนฮัทจิสันจึงเสนอขายกิจการให้ กสท. โทรคมนาคม เพื่อถอนทุนออกจากประเทศไทย แต่เนื่องจากในขณะนั้นการดำเนินการของ กสท. โทรคมนาคม ยังต้องผ่านความเห็นชอบของคณะรัฐมนตรี กสท. โทรคมนาคม จึงปฏิเสธการเข้าซื้อกิจการ และเปิดทางให้เอกชนรายอื่นเข้ามาซื้อกิจการแทน และเป็นกลุ่มทรู คอร์ปอเรชั่น ที่ชนะการประมูล และสามารถเข้าซื้อกิจการได้โดยผ่านความเห็นชอบจากกสท. โทรคมนาคม โดยกลุ่มทรูมุ่งหวังในการเข้าถือครองสัมปทานคงเหลือของฮัทซ์ เพื่อนำคลื่นความถี่ 800 MHz มาดำเนินการโครงข่ายโทรศัพท์มือถือระยะที่ 3 หรือ 3 จี
อย่างไรก็ตาม ในขั้นตอนทางกฎหมาย กลุ่มทรูไม่สามารถเข้าดำเนินการบนสัมปทานคงเหลือได้โดยตรง เนื่องจากหลายส่วนขัดต่อ พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 ที่กำหนดให้คลื่นความถี่เมื่อหมดหรือถูกเลิกสัมปทาน จะต้องนำส่งคืน กสทช. เพื่อดำเนินการเปิดประมูลเป็นรายได้แผ่นดิน กสท. โทรคมนาคม จึงนำคลื่นความถี่กลับคืนทั้งหมด และแต่งตั้ง บริษัท เรียลมูฟ จำกัด ให้เป็นคู่สัญญาการร่วมลงทุนเครือข่าย รวมถึงเป็นตัวแทนขายส่งต่อบริการของ กสท. โทรคมนาคม ภายใต้ความจุโครงข่ายส่วนหนึ่งแทน ซึ่งเรียลมูฟ ได้นำความจุโครงข่ายส่วนหนึ่งมาเปิดให้บริการ 3 จี ภายใต้ชื่อ ทรูมูฟ เอช เป็นระยะเวลา 14 ปี
ต่อมา กลุ่มทรู คอร์ปอเรชัน ได้จัดตั้ง บริษัท เรียลฟิวเจอร์ จำกัด (ปัจจุบันคือ บริษัท ทรู มูฟ เอช ยูนิเวอร์แซล คอมมิวนิเคชั่น จำกัด) เพื่อเข้าร่วมประมูลใบอนุญาตประกอบกิจการโทรคมนาคมบนคลื่นความถี่ 2100 MHz, 1800 MHz, 900 MHz, 700 MHz, 2600 MHz และ 26 GHz กับ กสทช. ตามลำดับ เพื่อเสริม ขยายกิจการ และสะสมคลื่นความถี่สำหรับให้บริการได้อย่างคุ้มค่า โดยปัจจุบัน ทรูมูฟ เอช มีความถี่สะสมเป็นอันดับ 2 ในอุตสาหกรรมโทรคมนาคม
บริการโทรศัพท์เคลื่อนที่

ระบบ 2 จี
บนคลื่นความถี่ 900 และ 1800 เมกะเฮิร์ตซ์ ภายใต้ชื่อการค้า "ทรูมูฟ เอช" และ "ดีแทค"
ระบบ 3 จี
บนคลื่นความถี่ 850 เมกะเฮิร์ตซ์ ในฐานะเป็นตัวแทนขายส่งต่อบริการของ กสท. โทรคมนาคม ด้วยเทคโนโลยี เอชเอสพีเอ+ ความเร็วสูงสุด 42 เมกะบิตต่อวินาที ภายใต้ชื่อการค้า "ทรูมูฟ เอช 3G+ (TrueMove H 3G+)"
บนคลื่นความถี่ 2100 เมกะเฮิร์ตซ์ ด้วยเทคโนโลยี เอชเอสพีเอ+ ความเร็วสูงสุด 42 เมกะบิตต่อวินาที ภายใต้ชื่อการค้า "ทรูมูฟ เอช (TrueMove H)" "ดีแทค (dtac)" และ "ฟินน์ โมบายล์ (Finn Mobile)"
ระบบ 4 จี
บนคลื่นความถี่ 900, 1800, 2100 และ 2600 เมกะเฮิร์ตซ์ ด้วยเทคโนโลยี แอลทีอี แอดวานซ์ 3 ซีเอ มีชื่อการค้าว่า "ทรูมูฟ เอช 4G พลัส (TrueMove H 4G+)" "ดีแทค (dtac)" และ "ฟินน์ โมบายล์ (Finn Mobile)"
บนคลื่นความถี่ 2300 เมกะเฮิร์ตซ์ ด้วยเทคโนโลยี แอลทีอี แอดวานซ์ 3 ซีเอ มีชื่อการค้าว่า "ดีแทค เทอร์โบ (dtac Turbo)"
ระบบ 5 จี
บนคลื่นความถี่ 2600 เมกะเฮิร์ตซ์ ภายใต้ชื่อการค้า "ทรู 5G (True 5G)"
บนคลื่นความถี่ 700 เมกะเฮิร์ตซ์ ภายใต้ชื่อการค้า "ดีแทค 5G (dtac 5G)"
คลื่นความถี่ที่ใช้งาน

ปัจจุบัน ทรูมูฟ เอช ได้จัดสรรการให้บริการแต่ละคลื่นความถี่ภายใต้แบรนด์ให้บริการดังต่อไปนี้
คลื่นความถี่ที่ใช้งาน > ทรูมูฟ เอช

| ความถี่ | ย่าน | ขนาด | เทคโนโลยี | ประเภท | สถานะ | เปิด | เวลา |
| --- | --- | --- | --- | --- | --- | --- | --- |
| 850 MHz | 5 | 2x15 MHz | UMTS/DC-HSPA+ | 3G | กำลังให้บริการ (ความถี่สัมปทานจากเอ็นที) | 8 พ.ค.56 | สิ้นสุด 2568 |
| 2100 MHz | 1 | 2x5 MHz | UMTS/HSPA+ | 3G | กำลังให้บริการ | 8 พ.ค.56 | สิ้นสุด 2570 |
| 2100 MHz | 1 | 2x10 MHz | LTE/VoLTE | 4G | กำลังให้บริการ | 8 พ.ค.56 | สิ้นสุด 2570 |
| 900 MHz | 8 | 2x10 MHz | LTE | 4G | กำลังให้บริการ | 1 พ.ค.59 | สิ้นสุด 2574 |
| 900 MHz | 8 | GiLTE | GSM/GPRS/EDGE | 2G | กำลังให้บริการ | 2533 | สิ้นสุด 2574 |
| 1800 MHz | 3 | 2x15 MHz | LTE-Advanced | 4G | กำลังให้บริการ | 4 ธ.ค.58 | สิ้นสุด 2576 |
| 26000 MHz | - | 800 MHz | 5GNR | 5G | กำลังให้บริการ | 2563 | สิ้นสุด 2578 |
| 2600 MHz | - | 90 MHz | LTE/VoLTE,5GNR | 4G,5G | กำลังให้บริการ | 2563 | สิ้นสุด 2578 |
| 700 MHz | - | 2x10 MHz | LTE/VoLTE,5GNR | 4G,5G | กำลังให้บริการ | 2563 | สิ้นสุด 2578 |
คลื่นความถี่ที่ใช้งาน > ดีแทค และ ฟินน์ โมบายล์

| คลื่นความถี่ | หมายเลขช่องสัญญาณ | จำนวนคลื่นความถี่ | เทคโนโลยี | ประเภท | สถานะบริการ | เปิดให้บริการ | ระยะเวลาดำเนินการ |
| --- | --- | --- | --- | --- | --- | --- | --- |
| 700 MHz | 28 | 2x10 MHz | LTE | 4G/5G | ให้บริการอยู่ | 24 ธันวาคม พ.ศ. 2563 | สิ้นสุด พ.ศ. 2578 (ใบอนุญาต) |
| 900 MHz | 8 | 2x5 MHz | UMTS/HSPA+ | 3G | ให้บริการอยู่ | พฤษภาคม พ.ศ. 2556 | สิ้นสุด พ.ศ. 2576 (ใบอนุญาต) |
| 1800 MHz | 3 | 2x5 MHz | LTE 42Mbps | 4G | ให้บริการอยู่ | กันยายน พ.ศ. 2561 | สิ้นสุด พ.ศ. 2576 (ใบอนุญาต) |
| 1800 MHz | 3 | GiLTE | GSM/GPRS/EDGE | 2G | ให้บริการอยู่ | กันยายน พ.ศ. 2561 | สิ้นสุด พ.ศ. 2576 (ใบอนุญาต) |
| 2100 MHz | 1 | 2x5 MHz | UMTS/HSPA+ 35Mbps | 3G | ให้บริการอยู่ | พฤษภาคม พ.ศ. 2556 | สิ้นสุด พ.ศ. 2570 (ใบอนุญาต) |
| 2100 MHz | 1 | 2x10 MHz | LTE 75Mbps | 4G | ให้บริการอยู่ | พฤษภาคม พ.ศ. 2556 | สิ้นสุด พ.ศ. 2570 (ใบอนุญาต) |
| 2300 MHz | 40 | 20 MHz + 20 MHz + 20 MHz | TD-LTE with Intraband 3CA & Massive MIMO | 4G | ให้บริการอยู่ | มิถุนายน พ.ศ. 2561 | สิ้นสุด พ.ศ. 2568 (สัญญาเช่ากับ NT) |
| 26 GHz | 2 | 2x100 MHz | 5G  1000mbps | 5G | ให้บริการอยู่ | กุมภาพันธ์ พ.ศ. 2563 | สิ้นสุด พ.ศ. 2578 |
ข้อวิจารณ์

วันที่ 13 เมษายน 2561 สำนักงานพัฒนาธุรกรรมทางอิเล็กทรอนิกส์ (องค์การมหาชน) รายงานอ้างอิงนิอัลล์ เมอร์ริแกน (Niall Merrigan) นักวิจัยด้านความมั่นคงว่า ข้อมูลผู้ใช้บริการทรูมูฟ เอชรั่วไหล เนื่องจากเก็บข้อมูลในแอมะซอน เอส3 บักเก็ต (Amazon S3 bucket) ที่รักษาความปลอดภัยไม่เพียงพอ โดยเป็นไฟล์สแกนสำเนาบัตรประชาชน ใบขับขี่และหนังสือเดินทางระหว่างปี 2559 ถึง 2561 จำนวนประมาณ 46,000 ไฟล์ ทั้งนี้ หากบุคคลภายนอกทราบยูอาร์แอลก็สามารถดาวน์โหลดไฟล์ได้ทั้งหมด ทางเมอร์ริแกนพยายามติดต่อบริษัทตั้งแต่วันที่ 10 มีนาคม โดยบริษัทยอมรับว่าไม่มีหน่วยงานด้านความปลอดภัยเฉพาะ เพิ่งมาปิดความเป็นสาธารณะไปเมื่อวันที่ 12 เมษายน 2561
ต่อมา ทรูออกแถลงการณ์ยอมรับว่าถูกแฮกข้อมูลผ่านไอทรูมาร์ต (Itruemart) โดยผู้ได้รับผลกระทบได้แก่ผู้ซื้อโทรศัพท์เคลื่อนที่พร้อมแพคเกจบริการทรูมูฟ เอช และลงทะเบียนซิมทางไอทรูมาร์ต ทีมงานจะมีการส่งแจ้งเตือนไปยังลูกค้ากลุ่มดังกล่าว ด้านสำนักงานพัฒนาธุรกรรมทางอิเล็กทรอนิกส์ (องค์การมหาชน) แนะนำให้ประชาชนไปลงบันทึกประจำวันแจ้งไว้เป็นหลักฐานป้องกันผู้ร้ายนำไปสวมรอยหรือปลอมแปลง
สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เรียกให้ทรูมูฟ เอช เข้าชี้แจงข้อเท็จจริงในวันที่ 17 เมษายน 2561 ด้านเลขาธิการ กสทช. ระบุว่า หากมีความผิดอาจถึงขั้นพักใช้ เพิกถอนใบอนุญาต
วันที่ 17 เมษายน 2561 ผู้บริหารบริษัทไอทรูมาร์ทและ ทรู คอร์เปอเรชั่นเข้าชี้แจงกับ กสทช. โดยให้ข้อมูลว่าข้อมูลที่เก็บไว้ในคลาวด์มีจำนวน 11,400 เลขหมาย จากจำนวนลูกค้า 1 ล้านรายที่ลงทะเบียนผ่านทางออนไลน์ และการเข้าถึงข้อมูลตามข่าวมาจากการเจาะข้อมูลด้วยเครื่องมือพิเศษ 3 ชั้นซึ่งคนทั่วไปไม่สามารถเข้าถึงได้ ด้าน กสทช. ยังไม่สรุปว่าทรูมีความผิดหรือไม่ แต่จะทำหนังสือเตือนผู้ให้บริการทุกเครือข่ายโทรทัศน์ให้ตรวจสอบการจัดเก็บข้อมูลส่วนบุคคลของลูกค้า และอาจใช้งบประมาณจากกองทุนบริการโทรคมนาคมพื้นฐานโดยทั่วถึงและบริการเพื่อสังคม (USO) จัดทำฐานจัดเก็บข้อมูลส่วนบุคคลของผู้ใช้เครือข่ายทุกค่ายแทนเอกชน
วันที่ 18 เมษายน 2561 กสทช. สั่งให้บริษัท เรียล มูฟ จำกัด เยียวยาความเสียหายต่อผู้ใช้บริการที่ได้รับผลกระทบภายใน 7 วัน โดยหากไม่ปฏิบัติตามจะมีโทษปรับไม่ต่ำกว่าสองหมื่นบาทต่อวัน
แหล่งข้อมูลอื่น

เว็บไซต์อย่างเป็นทางการของ TrueMove H
เว็บไซต์รวมโปรโมชั่นเน็ตเติมเงินของทรูมูฟ
| ด ค กผู้ให้บริการโทรศัพท์มือถือในประเทศไทย |
| --- | --- |
ผู้ให้บริการหลัก: เอดับบลิวเอ็น  ·  ทรูมูฟ เอช  ·  โทรคมนาคมแห่งชาติ
ผู้ให้บริการเสมือน: ซิมเพนกวิน  ·  ฟินน์ โมบาย  ·  โกโม!
อดีตผู้ให้บริการ: ไทย โมบายล์  ·  ฮัทช์  ·  ไอโมบาย 3 จี เอ็กซ์  ·  365  ·  IEC 3G  ·  Mojo 3G  ·  i-Kool 3G  ·  โอเพ่นซิม บาย ไอโมบาย  ·  ดิจิตอลโฟน (จีเอสเอ็ม 1800)  ·  ทรูมูฟ  ·  เอไอเอส  ·  ดีแทค  ·  ดีแทค ไตรเน็ต
โรงเรียนวัดทรงธรรม

| โรงเรียนวัดทรงธรรม |
| --- | --- |
Wat Songtham School


1126 ถ. เพชรหึงษ์ ต. ตลาด อ. พระประแดง จ. สมุทรปราการ 10130
พิกัด: 13°39′46″N 100°32′10″E﻿ / ﻿13.66278°N 100.53611°E﻿ / 13.66278; 100.53611
ข้อมูล
ชื่ออื่น: ท.ธ.
ประเภทโรงเรียน: โรงเรียนมัธยมศึกษาขนาดใหญ่
คติพจน์: บาลี: ธมฺมจารี สุขํ เสติ อังกฤษ: The virtuous always meet happiness. (ผู้ประพฤติธรรม ย่อมเป็นสุข)
สถาปนา: 10 กรกฎาคม ค.ศ. 1895 (1895-07-10)
ผู้ก่อตั้ง: เจ้าพระคุณอุดมวิจารณ์ (กลั่น นพคุณ)
หน่วยงานกำกับ: สำนักงานคณะกรรมการการศึกษาขั้นพื้นฐาน
รหัส: 1011104001
ผู้อำนวยการ:  นางชวนชื่น เจริญฤทธิ์วัฒนา
ระดับชั้น: มัธยมศึกษาปีที่ 1 - 6
ภาษาที่ใช้เป็นสื่อการสอน:  ไทย  อังกฤษ  จีน
ห้องเรียน: 3 อาคาร 1 หอประชุม 78 ห้องเรียน
พื้นที่: 4 ไร่เศษ
สี:   สีเหลือง   สีแดง
เพลง: มาร์ชทรงธรรม
เว็บไซต์: โดเมนตามรหัสประเทศ: www.songtham.ac.th โดเมนตามอักษรท้องถิ่น: โรงเรียนวัดทรงธรรม.ศึกษา.ไทย

โรงเรียนวัดทรงธรรม เป็นโรงเรียนรัฐบาลประเภทโรงเรียนมัธยมศึกษาขนาดใหญ่ ในสังกัดสำนักงานเขตพื้นที่การศึกษามัธยมศึกษา สมุทรปราการ สำนักงานคณะกรรมการการศึกษาขั้นพื้นฐาน กระทรวงศึกษาธิการ ซึ่งตั้งอยู่ในพระอารามหลวงที่มีนามว่า "วัดทรงธรรมวรวิหาร" ตำบลตลาด อำเภอพระประแดง จังหวัดสมุทรปราการ โดยมีพื้นที่ของโรงเรียนทั้งหมด ประมาณ 4 ไร่เศษ
เจ้าพระคุณอุดมวิจารณ์ (พระใบฎีกากลั่น สีละเตชะ หรือ กลั่น นพคุณ) อดีตเจ้าอาวาสวัดทรงธรรมวรวิหาร ได้ทำหนังสือต่อท่านขุนประพจน์ เนติประวัตร นายเวรการโรงเรียน ขอนำความกราบบังคมทูลพระเจ้าลูกเธอฯ อธิบดีกรมการศึกษา ทรงทราบเป็นโรงเรียนเชลยศักดิ์ เมื่อวันที่ 10 กรกฎาคม พ.ศ. 2438 (ร.ศ. 114) โดยพระอุดมวิจารณ์เป็นผู้เริ่มก่อตั้ง ซึ่งดำรงตำแหน่งครูใหญ่คนแรก และพระใบฎีกาลั่น เป็นครูสอน
ปัจจุบันโรงเรียนนี้เปิดสอนในระดับชั้นมัธยมศึกษาตอนต้นและตอนปลายแบบสหศึกษา
ประวัติ

พ.ศ. 2429 โรงเรียนวัดทรงธรรม เดิมใช้ชื่อว่า "โรงเรียนเมืองนครเขื่อนขันธ์" (จากเอกสารรายงานการโรงเรียนของสมเด็จพระเจ้าบรมวงศ์เธอกรมพระยาดำรงราชานุภาพ ขึ้นทูลเกล้าทูลกระหม่อมถวายพระบาทสมเด็จพระจุลจอมเกล้าเจ้าอยู่หัว คัดจากหนังสือพระราชกิจจานุเบกษา เล่มที่ 3 วันอาทิตย์ ขึ้น 7 ค่ำ เดือน 6 อัฐศกจุลศักราช 1248 ซึ่งตรงกับวันอาทิตย์ที่ 9 พฤษภาคม พ.ศ. 2429)
พ.ศ. 2438 เจ้าพระคุณอุดมวิจารณ์ (พระใบฎีกากลั่น สีละเตชะ หรือ กลั่น นพคุณ) ได้จัดการพัฒนาการศึกษาจากเดิมเรียนที่กุฏิล่าง ของท่านพระครูปิฎกธร (แทน จันทรังสี) เข้ามาสู่ระบบโรงเรียน โดยตั้งโรงเรียนรัฐบาลบริเวณที่ดินของวัดทรงธรรมวรวิหาร โดยท่านเจ้าพระคุณอุดมญาณ เจ้าอาวาสวัดทรงธรรมวรวิหารได้ทำหนังสือยื่นต่อท่านขุนประพจน์ เนติประวัตร นายเวรการโรงเรียน ขอนำความกราบบังคมทูลพระเจ้าลูกเธอฯ อธิบดีกรมศึกษาธิการ ทรงทราบเป็นโรงเรียนเชลยศักดิ์เมื่อวันที่ 10 กรกฎาคม พ.ศ. 2438 (ร.ศ. 114) โดยมเจ้าพระคุณอุดมวิจารณ์ เป็นครูคนแรกของโรงเรียนเมืองนครเขื่อนขันธ์
พ.ศ. 2439 โรงเรียนเมืองนครเขื่อนขันธ์ ใช้หลักสูตรพุทธศักราช 2438 และได้มีการสอบไล่ตามระเบียบของกรมการศึกษาในสมัยนั้นและได้ประกาศนียบัตร
พ.ศ. 2463 โรงเรียนเมืองนครเขื่อนขันธ์ ได้เริ่มก่อสร้างเรือนนาคณรงค์สงเคราะห์ เรือนเรียนหลังแรกของโรงเรียนเมืองนครเขื่อนขันธ์ โดยมีพระยานาคราชกำแหงประแดงบุรีนายก (แจ้ง คชเสนี) และพระยาณรงค์ฤทธี เป็นแม่กองในการสร้างเรือนเรียนหลังนี้
พ.ศ. 2464 ในวันที่ 10 กรกฎาคม เจ้าพระยาธรรมศักดิ์มนตรี (สนั่น เทพหัสดิน ณ อยุธยา) เสนาบดีกระทรวงธรรมการเดินทางมาเป็นพิธีเปิดเรือนนาคณรงค์สงเคราะห์ อาคารเรียนของโรงเรียนเมืองนครเขื่อนขันธ์
พ.ศ. 2475 โรงเรียนเมืองนครเขื่อนขันธ์ ได้เปิดการเรียนการสอนขยายถึงชั้นมัธยมศึกษา และได้มีฐานะเป็นโรงเรียนประจำจังหวัดพระประแดง เปิดสอนนักเรียน ชาย-หญิง ต่อมาแยกชั้นประถมศึกษาออกไปเหลือเฉพาะชั้นมัธยมศึกษา มีชื่อว่า "โรงเรียนมัธยมวัดทรงธรรม"
พ.ศ. 2478 โรงเรียนมัธยมวัดทรงธรรม ได้เปิดสอนแผนก พณิชยกรรม และยกเลิกเมื่อ พ.ศ. 2481
พ.ศ. 2481 โรงเรียนมัธยมวัดทรงธรรม ได้แยกนักเรียนหญิงไปเรียนที่กองโรงเรียนทหารเรือที่ 3 ตั้งเป็น "โรงเรียนมัธยมวัดทรงธรรม แผนกสตรี" และปัจจุบันเปลี่ยนชื่อเป็น "โรงเรียนวิสุทธิกษัตรี เก็บถาวร 2018-07-28 ที่ เวย์แบ็กแมชชีน"
พ.ศ. 2494 โรงเรียนมัธยมวัดทรงธรรม ได้เปลี่ยนชื่อเป็น "โรงเรียนวัดทรงธรรม" จนมาถึงปัจจุบัน
พ.ศ. 2517 กรมสามัญศึกษา ได้ทดลองเปิดสอนชั้นมัธยมศึกษาที่วัดบางน้ำผึ้งใน โดยให้โรงเรียนวัดทรงธรรมเป็นแม่ข่ายให้ความช่วยเหลือโดยรับนักเรียนชาย-หญิง
พ.ศ. 2520 โรงเรียนวัดทรงธรรม ได้รับอนุมัติให้เปิดทำการการสอนในระดับชั้นมัธยมศึกษาตอนปลาย แบบสหศึกษา
พ.ศ. 2521 ทางวัดบางน้ำผึ้งในไม่สามารถจัดหาที่ดินสำหรับสร้างโรงเรียนให้ครบตามหลักเกณฑ์ได้ จึงมีการยกเลิกการเรียนการสอนในวัดบางน้ำผึ้งใน และได้ย้ายนักเรียนทั้งหมดกลับมาเรียนที่โรงเรียนวัดทรงธรรม และเปิดรับนักเรียนหญิงอีกครั้งในระดับชั้นมัธยมศึกษาตอนต้น
พ.ศ. 2553 โรงเรียนวัดทรงธรรม ได้รับให้เป็น "โรงเรียนมาตรฐานสากล"
ความหมายของชื่อโรงเรียน

คำว่า “ทรงธรรม” เป็นราชาศัพท์ แปลว่า ฟังเทศน์ หรือ ฟังธรรม แต่คำว่า “ธรรม” คนไทยโดยทั่ว ๆ ไป มักใช้ในความหมายว่า “ความดี” หรือ “คำสอนที่ดี” เช่น คำสอนของพระพุทธเจ้า โรงเรียนจึงได้ให้ความหมายของคำว่า “ทรงธรรม” ว่า “ทรงไว้ซึ่งความดี” เพื่อให้นักเรียนโรงเรียนวัดทรงธรรมทุกคนทรงไว้ซึ่งความดี 3 ประการ คือ
มีความรู้ดี รู้จริง และใฝ่หาความรู้อยู่เสมอ มีความเจริญทางสติปัญญา
ทำงานดี ทำงานเป็น รักแรง แข็งชอบ ไม่รังเกียจงานสุจริต
มีความประพฤติดีงาม ใฝ่ดี เกลียดชั่ว ทั้งต่อหน้าและลับหลัง
ซึ่งความดี 3 ประการข้างต้น จึงนำไปสู่ปรัชญาของโรงเรียนวัดทรงธรรมที่ว่า เรียนดี งานดี ประพฤติดี
ทำเนียบผู้อำนวยการโรงเรียนวัดทรงธรรม

| ลำดับ | รายนาม | ระยะเวลาดำรงตำแหน่ง |
| --- | --- | --- |
| 1 | พระอุดมวิจารณ์ (กลั่น นพคุณ) | 10 กรกฎาคม 2438 – 30 พฤศจิกายน 2468 |
| 2 | นายคล้าย พงษ์เวช | 1 ธันวาคม 2468 – 30 พฤศจิกายน 2504 |
| 3 | นายบุญช่วย ลวลานนท์ | พ.ศ. 2504 – พ.ศ. 2507 |
| 4 | นายสุรพงษ์ พรหมบุตร | พ.ศ. 2507 – พ.ศ. 2512 |
| 5 | นายเชาว์ สันติจารี | พ.ศ. 2512 – พ.ศ. 2513 |
| 6 | นายนพชัย รู้ธรรม | พ.ศ. 2513 – พ.ศ. 2527 |
| 7 | นายวิรุฬห์ ทุนอินทร์ | พ.ศ. 2527 – พ.ศ. 2532 |
| 8 | นายประมวญ บุญญพาพงศ์ | พ.ศ. 2532 – พ.ศ. 2535 |
| 9 | นายสันติ คงทน | พ.ศ. 2535 – พ.ศ. 2536 |
| 10 | นายอุดม เทียนไพโรจน์ | พ.ศ. 2536 – พ.ศ. 2542 |
| 11 | นายสมบัติ คุ้มภู | พ.ศ. 2542 – พ.ศ. 2543 |
| 12 | นายวันชัย เทียมทัด | พ.ศ. 2543 – พ.ศ. 2544 |
| 13 | นางรัชนี ศุภเกษตร | พ.ศ. 2544 – พ.ศ. 2546 |
| 14 | นายเสกสัณห์ กิจวรรณ | พ.ศ. 2546 – พ.ศ. 2555 |
| 15 | นายยงศักดิ์ ศฤงคารนนท์ | 8 มกราคม 2555 – 1 พฤศจิกายน 2559 |
| 16 | นายสมเกียรติ ภู่เจริญ | 2 พฤศจิกายน 2559 – 6 พฤศจิกายน 2561 |
| 17 | นายสมชาย แสงถนอม | 7 พฤศจิกายน 2561 – 2564 |
| 18 | นายประภาส กรุดพันธ์ | 2564 - ปัจจุบัน |
ศิษย์เก่าที่มีชื่อเสียง

พระราชธรรมนิเทศ (เพียร ไตติลานนท์) อดีตประธานสภาผู้แทนราษฎรไทย 1 สมัย และอดีตสมาชิกสภาผู้แทนราษฎรจังหวัดปทุมธานี 2 สมัย
พระช่วงเกษตรศิลปการ (ช่วง โลจายะ) บิดาแห่งมหาวิทยาลัยแม่โจ้สถาบันการศึกษาที่เปิดสอนทางการเกษตรแห่งแรกของไทย  และเป็นผู้ร่วมก่อตั้งมหาวิทยาลัยเกษตรศาสตร์ รวมถึงเป็นอดีตรัฐมนตรีว่าการกระทรวงเกษตราธิการ พ.ศ. 2492 - พ.ศ. 2494
สุรัฐ พุกกะเวส นักประพันธ์คำร้องเพลงไทยที่มีชื่อเสียง
ธนิต ผลประเสริฐ อดีตนักแต่งเพลงและนักดนตรีของวงสุนทราภรณ์
สายหยุด จำปาทอง อดีตอธิบดีกรมการฝึกหัดครู
ชาญชัย ลิขิตจิตถะ อดีตองคมนตรี อดีตประธานศาลฎีกา อดีตผู้พิพากษา และอดีตรัฐมนตรีว่าการกระทรวงยุติธรรม
ประทีป ชุ่มวัฒนะ อดีตอธิบดีผู้พิพากษาศาลอาญาธนบุรีคนแรก อดีตสมาชิกสภานิติบัญญัติแห่งชาติปี พ.ศ. 2520 อดีตสมาชิกวุฒิสภา
พลเอก ปรีชา เอี่ยมสุพรรณ อดีตรองเจ้ากรมยุทธศึกษาทหารบก และอดีตที่ปรึกษาและรองประธานศูนย์ส่งเสริมและพัฒนาพลังแผ่นดินเชิงคุณธรรม
พลเรือโทสมศักดิ์ พยัคคง ผู้ทรงคุณวุฒิพิเศษกองทัพเรือ
สัญไชญ์ เอื้อศิลป์ คณบดีคณะดนตรีและการแสดง มหาวิทยาลัยบูรพา
วงกะลา วงดนตรีสังกัดแกรมมี่ จากการเข้าประกวดวงดนตรีมัธยม ฮอตเวฟมิวสิกอวอร์ดส์ ครั้งที่ 3 ประจำปี พ.ศ. 2541
วโรดม เข็มมณฑา นักร้อง,นักแสดง,ดีเจ
วัดบพิตรพิมุขวรวิหาร

| วัดบพิตรพิมุขวรวิหาร |
| --- | --- |
วัดบพิตรพิมุข วรวิหาร

ชื่อสามัญ: วัดบพิตรพิมุขวรวิหาร
ที่ตั้ง: ถนนจักรวรรดิ แขวงจักรวรรดิ เขตสัมพันธวงศ์ กรุงเทพมหานคร 10100
ประเภท: พระอารามหลวงชั้นโท ชนิดวรวิหาร
นิกาย: เถรวาท มหานิกาย
พระประธาน: พระสัมพุทธบพิตร
พระพุทธรูปสำคัญ: หลวงพ่อยิ้ม,พระศิลาอู่ทอง
เจ้าอาวาส: พระพรหมวชิรานุวัตร(อาทร อินทปัญโญ ป.ธ.๙)
 สถานีย่อยพระพุทธศาสนา
วัดบพิตรพิมุข เป็นพระอารามหลวงชั้นโท ชนิด วรวิหาร ตั้งอยู่ที่เลขที่ 266 ถนนจักรวรรดิ แขวง จักรวรรดิ เขตสัมพันธวงศ์ กรุงเทพมหานคร
- วัดบพิตรพิมุขวรวิหาร เดิมมีชื่อว่า วัดเชิงเลน หรือ วัดตีนเลน มีมาตั้งแต่สมัยกรุงศรีอยุธยา จนกระทั่งในรัชสมัยพระบาทสมเด็จพระพุทธยอดฟ้าจุฬาโลกมหาราช ประมาณ พ.ศ.2328 สมเด็จพระเจ้าหลานเธอ เจ้าฟ้ากรมพระอนุรักษ์เทเวศร์ กรมพระราชวังบวรสถานพิมุข (วังหลัง) พระราชนัดดา ได้ทรงบูรณปฏิสังขรณ์ใหม่แล้วถวายเป็นพระอารามหลวงแด่พระบาทสมเด็จพระพุทธยอดฟ้าจุฬาโลกมหาราช พระองค์ได้ทรงพระราชทานนามวัดนี้ว่า "วัดบพิตรพิมุข" เพื่อเป็นอนุสรณ์แด่กรมพระราชวังบวรสถานพิมุขพระองค์นี้
- วัดบพิตรพิมุขได้รับการสมโภช พร้อมกับการสมโภชพระมหานคร สมโภชวัดพระศรีรัตนศาสดาราม และสมโภชอารามอื่น ๆ แต่เนื่องจากอิฐและปูนหายากทั้งยังต้องนำมาใช้ในการสร้างพระนคร และพระราชวังที่สำคัญกว่าก็ยังไม่เพียงพอ ปรากฏว่าถาวรวัตถุที่ได้รับการบูรณะปฏิสังขรณ์ครั้งนั้นอยู่ได้ไม่นานต้องรื้อแก้ไขและสร้างใหม่ทั้งหมดในรัชกาลที่ ๓
คลังภาพ

พระสัมพุทธบพิตร พระประธานในพระอุโบสถ
พระเจดีย์
พระพุทธรูปปางลีลา หน้าพระอุโบสถ
หมู่พระพุทธรูปในพระวิหาร
หลวงพ่อยิ้ม ในพระวิหาร
พระศิลาอู่ทอง
จิตรกรรมฝาผนังรูปฤๅษีดัดตนบนบานประตูพระวิหาร
แหล่งข้อมูลอื่น

เว็บไซต์วัดบพิตรพิมุขวรวิหาร เก็บถาวร 2014-10-22 ที่ เวย์แบ็กแมชชีน
เหมา อั้นอิง

| เหมา อั้นอิง 毛岸英 |
| --- | --- |
เหมา อั้นอิง ในเครื่องแบบทหารโซเวียต
เกิด: 24 ตุลาคม พ.ศ. 2465 ฉางชา มณฑลหูหนาน, สาธารณรัฐจีน
เสียชีวิต: 25 พฤศจิกายน พ.ศ. 2493 (28 ปี) ทงชัง พย็องอันเหนือ เกาหลีเหนือ
รับใช้:  สหภาพโซเวียต  จีน
ชั้นยศ:  ร้อยโท (กองทัพแดง)
การยุทธ์: สงครามโลกครั้งที่สอง สงครามกลางเมืองจีน สงครามเกาหลี †
คู่สมรส: หลิว ซงหลิน (สมรส พ.ศ. 2492)
ความสัมพันธ์: เหมา เจ๋อตง (บิดา) หยาง ไคฮุ่ย (มารดา)
เหมา อั้นอิง (จีน: 毛岸英; พินอิน: Máo Ànyīng; 24 ตุลาคม พ.ศ. 2465 – 25 พฤศจิกายน พ.ศ. 2493) เป็นนายทหารชาวจีน และเป็นบุตรชายคนโตของเหมา เจ๋อตง กับหยาง ไคฮุ่ย
เขาได้รับการศึกษาในกรุงมอสโก และเป็นทหารผ่านศึกในสงครามหลายครั้ง เขาเสียชีวิตจากการโจมตีทางอากาศในช่วงสงครามเกาหลี
ปฐมวัย

เหมาเกิดที่โรงพยาบาลเซียงหย่า ของมหาวิทยาลัยจงหนาน ในเมืองฉางชา มณฑลหูหนาน มารดาของเขาคือ หยาง ไคฮุ่ย เป็นภรรยาคนที่สอง เหมา เจ๋อตง ผู้นำพรรคคอมมิวนิสต์จีน เธอถูกพรรคก๊กมินตั๋งประหารชีวิตในปี พ.ศ. 2473 เขาและน้องชายของเขา เหมา อั้นชิงได้หลบหนีไปยังนครเซี่ยงไฮ้ ตอนนั้นบิดาของพวกเขาอยู่ในมณฑลเจียงซี และพวกเขาได้เข้าเรียนในโรงเรียนอนุบาลต้าถง ซึ่งสนับสนุนอย่างลับ ๆ โดยพรรคคอมมิวนิสต์จีน เพื่อลูกหลานของผู้นำพรรคฯ และดำเนินการโดยต่ง เจี้ยนอู่ (董健吾) ภายใต้นามแฝง "บาทหลวงหวาง"
ในปี พ.ศ. 2476 หลังจากที่ก๊กมินตั๋งขับไล่คอมมิวนิสต์จีนออกจากมณฑลเจียงซี การสนับสนุนโรงเรียนอนุบาลต้าถงก็หมดลง
ดูเพิ่ม

ยาคอฟ ดซูกัสวิลี
เจี๋ยง เหว่ย์กั๋ว
เหมา เจ๋อตง และเหมา อั้นอิง
วัดทุ่งศรีเมือง

| วัดทุ่งศรีเมือง |
| --- | --- |
หอไตรกลางน้ำวัดทุ่งศรีเมือง

ที่ตั้ง: เลขที่ 95 ซ ถนนหลวง ตำบลในเมือง อำเภอเมืองอุบลราชธานี จังหวัดอุบลราชธานี 34000
ประเภท: วัดราษฎร์
นิกาย: มหานิกาย
เจ้าอาวาส: พระวิโรจน์รัตโนบล(จันทร์ จันทสโร ป.ธ.๓)
 สถานีย่อยพระพุทธศาสนา
วัดทุ่งศรีเมือง เป็นวัดเก่าแก่ในจังหวัดอุบลราชธานี ตั้งอยู่บริเวณทิศตะวันออกของทุ่งศรีเมือง อำเภอเมืองฯ จังหวัดอุบลราชธานี ก่อตั้งโดยพระอริยวงศาจารย์ ญาณวิมล อุบลสัมฆปาโมกข์ (สุ้ย) ในช่วงปลายรัชสมัยของพระบามสมเด็จพระนั่งเกล้าเจ้าอยู่หัว
ประวัติ

ในสมัยปลายแผ่นดินพระบาทสมเด็จพระนั่งเกล้าเจ้าอยู่หัว (รัชกาลที่ 3) พระอริยวงศาจารย์ญาณวิมลอุบลสังฆปาโมกข์ (สุ้ย) ซึ่งเป็นชาวจังหวัดอุบลราชธานีโดยกำเนิด ได้รับการแต่งตั้งให้ขึ้นมาเป็นผู้ปกครองคณะสงฆ์เมืองอุบลราชธานี (หรือตำแหน่งเจ้าคณะจังหวัดอุบลราชธานีในปัจจุบัน) โดยพระอริยวงศาจารย์ฯ ได้มาจำพรรษาอยู่ ณ วัดมณีวนาราม (วัดป่าน้อย) และเห็นว่าพื้นที่ป่าชายดงอู่ผึ้ง (พื้นที่ทุ่งศรีเมืองในปัจจุบัน) มีความเงียบสงบ จึงได้ริเริ่มที่จะสร้างวัดทุ่งศรีเมืองขึ้น และได้มีการสร้างหอพระพุทธขึ้นมาเพื่อประดิษฐานพระพุทธบาทจำลองที่ได้จำลองแบบมาจากวัดสระเกศราชวรมหาวิหาร อย่างไรก็ตาม เนื่องจากบริเวณที่ตั้งวัดทุ่งศรีเมืองเป็นที่ลุ่ม เมื่อถึงฤดูฝนมักเกิดน้ำท่วมขังเป็นเวลานาน ในช่วงแรกของการสร้างนั้น จำเป็นต้องมีการถมดินเพื่อยกระดับความสูงของพื้นที่ขึ้น จึงได้มีการขุดดินบริเวณโดยรอบขึ้นมาใช้จนเกิดเป็นหนองน้ำ 3 แห่ง คือ หนองหมากแซว, หนองดินจี่ (ปัจจุบันถูกถมไปแล้วทั้ง 2 แห่ง) และหนองน้ำทางทิศเหนือของวัดในปัจจุบัน ซึ่งต่อมาได้มีการสร้างหอพระไตรปิฎกขึ้นที่กลางหนองน้ำดังกล่าว เพื่อเก็บรักษาพระไตรปิฎกและคัมภีร์ทางพระพุทธศาสนา นอกจากนี้ ดินที่จากการขุดนี้ส่วนหนึ่งถูกนำมาทำเป็นอิฐก้อนเพื่อสร้างหอพระพุทธบาทข้างต้น โดยการก่อสร้างวัดทุ่งศรีเมืองในช่วงแรกนั้นอยู่ภายใต้การดูแลของพระอริยวงศาจารย์ฯ, พระครูวิโรจน์รัตโนบล (รอด นนตฺโร), ครูช่างคำหมา แสงงาม ศิลปินแหงชาติ ปีพ.ศ. 2529 และช่างโพธิ์ ส่งศรี ส่วนปีที่เริ่มสร้างนั้นยังไม่อาจสรุปได้ เนื่องจากเอกสารต่างๆให้ข้อมูลไม่สอดคล้องกัน โดยอาจเป็นปี พ.ศ. 2356 หรือ พ.ศ. 2365 อย่างใดอย่างหนึ่ง
เดิมทีพื้นที่ของวัดทุ่งศีเมืองในปัจจุบันนั้นถือเป็นส่วนหนึ่งของวัดมณีวนาราม หลังจากสร้างหอพระพุทธบาทเสร็จสิ้นในปี พ.ศ. 2385 จึงได้แยกพื้นที่ออกมาก่อตั้งเป็น วัดทุ่งศรีเมือง หรือ วัดทุ่งชายเมือง โดยขณะนั้นมีพระจำพรรษาอยู่เพียง 2 รูป คือ พระอริยวงศาจารย์ฯ และญาคูช่าง ซึ่งเป็นพระเถระจากเวียงจันทน์ที่ได้มาศึกษาพระปริยัติธรรม ณ วัดมณีมนารามในขณะนั้น
พื้นที่ภายใน > เขตพุทธาวาส

เขตพุทธาวาสประกอบไปด้วยศาสนสถานสำคัญ ได้แก่ หอพระพุทธบาท หอพระไตรปิฎก และวิหารศรีเมือง
พื้นที่ภายใน > เขตพุทธาวาส > หอไตรวัดทุ่งศรีเมือง

หอไตรวัดทุ่งศรีเมือง หรือหอพระไตรปิฎก ถูกสร้างขึ้นในช่วงราวปี พ.ศ. 2384 -2385 บางแหล่งอ้างว่าอาจสร้างขึ้นก่อน พ.ศ. 2360 ซึ่งตรงกับช่วงสมัยรัชกาลที่ 3 แห่งกรุงรัตนโกสินทร์ และพระเจ้าพรหมราชวงศา (กุทอง สุวรรณกูฏ) เจ้าเมืองอุบลราชธานีคนที่ 3 โดยมีพระอริยวงศาจารย์ญาณวิมล อุบลสังฆปาโมกข์ (สุ้ย คำหลัก) ซึ่งดำรงตำแหน่งเจ้าคณะเมืองอุบลราชธานีและพำนักอยู่ ณ วัดมณีวนาราม (วัดป่าน้อย) ในขณะนั้น และญาคูช่าง เป็นผู้ควบคุมการก่อสร้าง เพื่อใช้เก็บรักษาพระไตรปิฎกซึ่งทำจากใบลาน ไม่ให้ถูกทำลายโดยมด ปลวกและแมลงต่างๆ โดยถูกสร้างขึ้นจากไม้ทั้งหลัง ตั้งอยู่กลางสระน้ำ เพื่อให้ความชื้นจากสระน้ำช่วยไม้ให้ใบลานเปราะแตกหักง่ายจากความร้อน จึงช่วยยืดอายุการใช้งานคัมภีร์ใบลานเหล่านั้นได้นานมากขึ้น โดยมีผังอาคารเป็นรูปสี่เหลี่ยมผืนผ้า หันหน้าไปทางทิศตะวันออก ด้านหน้ามีสะพานไม้ทอดสู่ฝั่ง ตัวอาคารเป็นเรือนไม้เครื่องสับขนาดสี่ห้อง กว้าง 8.2 เมตร ยาว 9.85 เมตร สูงจากระดับพื้นน้ำถึงยอดหลังคาประมาณ 10 เมตร แปลนรูปสี่เหลี่ยมจตุรัส ตกแต่งด้วยฝาไม้กระดาน บานหน้าต่างและประตูเขียนลายน้ำรูปเทวดา (ทวารบาล) โครงสร้างอาคารทั้งหมดถูกยึดต่อกันด้วยการเข้าเดือย ลักษณะพิเศษของหอพระไตรปิฎกแห่งนี้คือ ถูกสร้างขึ้นด้วยการผสมผสานระหว่างศิลปะจาก 3 สกุลช่าง คือ ไทย พม่า และลาว กล่าวคือ ช่อฟ้า ใบระกาถูกสร้างขึ้นตามแบบศิลปะไทยภาคกลาง หลังคาเป็นชั้นลด มีไขราปีก และไขราจั่ว ส่วนอิทธิพลศิลปกรรมแบบพม่านั้นถูกส่งผ่านมาทางศิลปะลาวล้านช้าง ปรากฏที่ชั้นหลังคาทรงจั่วซ้อนกัน หน้าบันแกะสลักลวดลายเป็นพันธุ์ไม้ มีรูปลิงและนกแทรกอยู่ทางด้านตะวันออก ระหว่างชั้นลดของหน้าบันสลักลายไทย ได้แก่ ลายกระจังรวน และลายประจำยามก้ามปู คันทวยด้านซ้ายและขวาของประตูทางเข้าถูกสลักเป็นรูปเทพพนม ส่วนคันทวยอื่นๆรอบอาคารถูกสลักเป็นรูปพญานาค บริเวณกรอบล่างของฝาปะกนมีลวดลายสลักโดยรอบ ซึ่งเป็นลวดลายที่เกี่ยวกับชาดก สัตว์หิมพานต์ และปริศนาธรรมพื้นบ้านอีสาน เช่น หาบช้างซาแมว ส่วนภายในหอไตรส่วนกลางซึ่งเป็นห้องเก็บพระไตรปิฎก มีการสร้างยกฐานสูงขึ้นอีกหนึ่งชั้น มีบันไดขึ้นทางทิศตะวันออก ผนังห้องด้านนอกตกแต่งลวดลายไทยลงรักปิดทอง
ตามบันทึก หอไตรวัดทุ่งศรีเมืองได้รับการบูรณะซ่อมแซมครั้งแรกในสมัยครั้นพระครูวิโรจน์รัตโนบล (รอด นนตฺโร) เป็นเจ้าอาวาส โดยมีการเปลี่ยนหลังคากระเบื้องไม้เกล็ดเป็นสังกะสี และถูกเปลี่ยนอีกครั้งเป็นหลังคากระเบื้องในปี พ.ศ. 2523 - 2524 ดำเนินการโดยกรมศิลปากร ในครั้งนี้ได้มีการเสริมความแข็งแรงของเสาตอนล่างเหนือระดับผิวน้ำลงไปถึงพื้นสระด้วยซีเมนต์ จากนั้นในปี พ.ศ. 2545 สำนักงานโบราณคดีและพิพิธภัณฑสถานแห่งชาติที่ 8 อุบลราชธานี กรมศิลปากร ได้ดำเนินการซ่อมแซมหอไตรทั้งหมด รวมไปถึงการปรับปรุงภูมิทัศน์ด้านหน้าของหอไตร
ด้วยเอกลักษณ์ทางสถาปัตยกรรมที่โดดเด่นของหอไตรวัดทุ่งศรีเมือง ประกอบกับการบำรุงรักษาบูรณะซ่อมแซมที่ยังคงเอกลักษณ์ดั้งเดิมไว้ได้ ทำให้ได้หอไตรแห่งนี้เป็นหนึ่งในศาสนสถานที่ได้รับรางวัลสำหรับการอนุรักษ์สถาปัตยกรรมดีเด่นจากสมาคมสถาปนิกสยามในพระบรมราชนูปถัมภ์เมื่อปี พ.ศ. 2527 และยังถือเป็น 1 ใน 3 สิ่งปลูกสร้างทางวัฒนธรรมที่มีความโดดเด่นทางด้านศิลปะมากที่สุดของเมืองอุบลราชธานี ซึ่งประกอบไปด้วย พระบทม์วัดกลาง พระบางวัดใต้ และหอไตรวัดทุ่ง ยิ่งไปกว่านั้น กรมศิลปากรยังได้มีประกาศขึ้นทะเบียนหอไตรวัดทุ่งศรีเมืองให้เป็นหนึ่งในรายชื่อโบราณสถานของชาติ ตามราชกิจจานุเบกษา เล่มที่ 98 ตอนที่ 104 วันที่ 30 มิถุนายน พ.ศ. 2524